รับรีไฟแนนซ์เงินกู้สารพัด
&#8216;ทหารไทย&#8217;เขย่าวงการแบงก์รวมหนี้ได้คิดดอกต่ำ10%5ปี
20 ส.ค. 2554

‘ทหารไทย’เขย่าวงการแบงก์รวมหนี้ได้คิดดอกต่ำ10%5ปี
ทหารไทยเปิดศึกรีไฟแนนซ์สินเชื่อบุคคล หนี้บัตรเครดิต บัตรเงินสด ตั้งเป้าไม่ต่ำกว่าพันล้าน 
นายอูรชา พงษ์วัฒนา ผู้อำนวยการอาวุโส เจ้าหน้าที่บริหารธุรกิจสินเชื่อไม่มีหลักประกัน ธนาคารทหารไทย กล่าวว่า ธนาคารได้เปิดตัวแคมเปญสินเชื่อบุคคล ทีเอ็มบี รีไฟแนนซ์ เพื่อเจาะกลุ่มลูกค้าที่มีวินัยทางการเงินดี ให้วงเงินไม่เกิน 5 เท่าของเงินเดือน หรือสูงสุด 1 ล้านบาท สามารถยื่นรีไฟแนนซ์ได้นานสุด 5 ปี คิดดอกเบี้ย 10% ในปีแรก จากนั้นจะคิดดอกเบี้ยเฉลี่ยตามอายุสัญญาตั้งแต่ 18-22% ซึ่งต่ำกว่าตลาดที่คิดดอกเบี้ยอยู่ในระดับ 24-28% 
ข้อดีของโครงการนี้ลูกค้าสามารถรวมหนี้บัตรเครดิต บัตรกดเงินสดและสินเชื่อบุคคลจากธนาคารหรือสถาบันการเงินที่เป็นสมาชิกของเครดิตบูโรเพื่อโอนมายังธนาคารได้สูงสุด 3 บัญชี โดยไม่ต้องยกเลิกบัตรเครดิตหรือบัตรกดเงินสดเดิม 
ทั้งนี้ ธนาคารไม่ได้กำหนดวงเงินและระยะเวลาสิ้นสุดโครงการ แต่ตั้งเป้าสินเชื่อจากแคมเปญนี้เอาไว้ไม่ต่ำกว่า 1,000 ล้านบาทเศษ
“แคมเปญนี้มีความคล้ายคลึงกับโครงการรีไฟแนนซ์หนี้บัตรเครดิตของธนาคารเฉพาะกิจของรัฐก่อนหน้านี้ แต่เราได้ลบจุดอ่อนต่างๆ ที่ทำให้โครงการของรัฐไม่ประสบความสำเร็จ เช่น ลูกค้าสามารถรวมสินเชื่อไม่มีหลักประกันทุกประเภทเข้าด้วยกัน การให้ลูกค้ามีอิสระในการใช้บัตรเครดิตและบัตรกดเงินสดตามปกติ การลดขั้นตอนที่ยุ่งยากต่างๆ เพื่อให้ลูกค้ารับเงินได้ภายใน 7 วัน” นายอูรชา กล่าว
ผู้ที่สามารถสมัครเข้าโครงการนี้เป็นพนักงานประจำก็ได้ผู้ประกอบการก็ได้
“เราต้องการสนองนโยบายของธนาคารแห่งประเทศไทย ที่ต้องการให้ธนาคารพาณิชย์คำนวณราคาตามความเสี่ยงของลูกค้า ซึ่งกลุ่มที่มีวินัยดี ควรได้รับดอกเบี้ยที่ต่ำกว่า” นายอูรชา กล่าว
นายอูรชา กล่าวว่า ปัจจุบันลูกค้ากลุ่มเป้าหมายที่เข้าเกณฑ์ของธนาคารมีอยู่ในตลาดกว่า 6 ล้านราย แบ่งเป็นกลุ่มลูกหนี้บัตรเครดิตที่มีการผ่อนชำระขั้นต่ำ 4 ล้านคน คิดเป็นวงเงิน 1.2-1.3 แสนล้านบาท ขณะที่กลุ่มสินเชื่ออื่นๆ คิดเป็นวงเงิน 1.9 แสนล้านบาท จึงเชื่อจะช่วยขยายฐานสินเชื่อไม่มีหลักประกันให้เป็นไปตามเป้าที่ 1 หมื่นล้านบาท ในสิ้นปีนี้
ธนาคารอิสลามแห่งประเทศไทย ได้เปิดโครงการสินเชื่อไอแบงก์ กู๊ดไทม์ สินเชื่อเพื่อรีไฟแนนซ์หนี้บัตรเครดิต/สินเชื่อบุคคล และสินเชื่อวงเงินอเนกประสงค์ ซึ่งเป็นสินเชื่อเพื่อช่วยเหลือและแบ่งเบาภาระหนี้ให้กับลูกค้าบุคคลทั่วไป โดยธนาคารคิดอัตรากำไร 15.40% ตลอดอายุสัญญา วงเงินสินเชื่อสูงสุดไม่เกิน 100% ของภาระหนี้คงเหลือ ระยะเวลาการผ่อนชำระตั้งแต่ 16 ปี